Der er stor forskel i prisen på de nordjyske sommerhuse. Hvis man kommer tæt på vandet, koster sommerhuset gerne dobbelt så meget.

Havudsigt har en særdeles stor indvirkning på prisen af sommerhuse. En helt ny opgørelse udarbejdet af boligsiden.dk viser, at sommerhuse med under 100 meter til kysten koster mere end dobbelt så meget som et sommerhus bare 200 meter fra vandet. Opgørelsen viser, at nordjyske fritidshuse, der ligger under 100 meter fra kysten, i gennemsnit koster godt 34.999 kroner per kvadratmeter. Hvis du kommer 200 meter væk fra kysten koster et fritidshus væsentligt mindre - nemlig 17.201 kroner per kvadratmeter. - Alle ved, at en god beliggenhed koster, og ønsker du havudsigt, er det vigtigt at være opmærksom på, at kvadratmeterprisen jo selvfølgelig falder markant, jo længere du er fra stranden, siger kredsformand i Nordjylland for Dansk Ejendomsmæglerforening.